ULTRAKATOLIČKA udruga Vigilare, kojoj je jedan od vodećih ljudi John Vice Batarelo, na društvenim mrežama vodi borbu protiv onih koji ne čestitaju Božić na način koji oni smatraju najboljim.

Ukratko, Vigilareu smetaju oni koji ne čestitaju izravno Božić, već napišu "Sretni blagdani" ili nešto slično.

"Nastavno na posljednju objavu u vezi čestitanja Božića u našim trgovačkim lancima... Uz Kaufland sada i Lidl otvoreno čestita 'Sretan Božić' u svojim reklamama - jako pohvalno!

IKEA te domaći Plodine i Konzum još uvijek su na nedefiniranim 'sretnim blagdanima'...

Uskoro i o našim TV kućama... ona skupocjena, ali smiješna reklama NOVE TV o nekim 'blagdanima'... što je to? Zbilja patetično", stoji u jednoj objavi Vigilarea od sinoć.

U drugoj su napali Linoladu.

Tekst se nastavlja ispod oglasa

"Ako ste mislili da su 'sretni blagdani' glup izraz (umjesto Sretan Božić), što tek reći za Podravku i njezinu 'winter' Linoladu?

Prvo, zašto na engleskom, a još važnije: što znači MERRY WINTER?

(ako već žele na engleskom, onda nek poruka za Podravku bude jasna: Jesus is the reason for the season...)

Roditelji nam već šalju pritužbe i pišu Podravki", piše Vigilare.